Korporativne komunikacije

Av. V. Holjevca 10

Zagreb 10002

Tel: 01 6450 406

Fax: 01 6452 406

|  |
| --- |
| **PRIOPĆENJE** |

**INA generalni partner hrvatske rukometne reprezentacije – ulaznice za EHF EURO 2018. uskoro dostupne na odabranim Ininim maloprodajnim mjestima diljem Hrvatske**

**Zagreb, 14. rujna 2017. –** INA, koja je već dugi niz godina sponzor Hrvatskog rukometnog saveza i prijatelj rukometa, danas je službeno postala generalni partner hrvatske rukometne reprezentacije. Ugovor o sponzorskoj suradnji potpisali su u Zagrebu predsjednik Uprave Ine, g. Zoltán Áldott i predsjednik Hrvatskog rukometnog saveza, g.Tomislav Grahovac. Osim toga, INA je svojim vjernim kupcima omogućila i nabavu ulaznica za predstojeće Europsko prvenstvo u rukometu EHF EURO 2018. koje će se u siječnju iduće godine održati u četiri hrvatska grada. Ulaznice su od danas dostupne na odabranim Ininim maloprodajnim mjestima u Zagrebu, a uskoro će se moći nabaviti i diljem Hrvatske. Od sredine listopada u prodaji će biti i bogat asortiman službenih suvenira Europskog rukometnog Prvenstva i Hrvatskog rukometnog saveza.

Prilikom predstavljanja sponzorske suradnje, predsjednik Uprave Ine, g. Zoltán Áldott naglasio je kako Ina tradicionalno ulaže u sport, a posebno cijeni izvrsnost. „*Izuzetno sam sretan zbog suradnje s Hrvatskim rukometnim savezom. Rukomet je jedan od najuspješnijih i najtrofejnijih sportova u Hrvatskoj i INA je, kao generalni partner reprezentacije, ponosna što ga može podržati. Siguran sam da među 200.000 kupaca koji dnevno prođu kroz Inina maloprodajna mjesta, ima jako puno rukometnih navijača te me posebno veseli da će upravo na Ini moći nabaviti svoje ulaznice za EHF EURO 2018.“*

U ime Hrvatskog rukometnog saveza okupljenima se obratio predsjednik ove organizacije, g. Tomislav Grahovac koji je također izrazio zadovoljstvo ovom sponzorskom suradnjom. *„INA je dugogodišnji sponzor Hrvatskog rukometnog saveza i prijatelj rukometa te smo izuzetno sretni što nas je ovako velika i utjecajna kompanija prepoznala kao svjetsku klasu. Potpisivanje novog ugovora, pred nadolazeće Europsko prvenstvo, dolazi u pravi trenutak za uspješnu daljnju poslovnu suradnju. Naime, i nama i Ini tako se otvara velika mogućnost za promociju Prvenstva, a kroz prodaju ulaznica na Ininim maloprodajnim mjestima, to ćemo zaista dodatno pojačati, dok će INA postati još prepoznatljivija našim brojnim navijačima.“*

Na sva 34 odabrana Inina maloprodajna mjesta u Hrvatskoj prodavat će se ulaznice za utakmice hrvatske reprezentacije, dok će u četiri grada-domaćina Prvenstva – Zagrebu, Splitu, Varaždinu i Poreču – dostupne biti i ulaznice za utakmice skupina koje se igraju u tim gradovima. Na odabranim Ininim maloprodajnim mjestima u Sloveniji raspoložive će biti ulaznice za utakmice slovenske rukometne reprezentacije, dok će u Bosni i Hercegovini, na odabranim maloprodajnim mjestima Holdine i Energopetrola dostupne biti ulaznice za utakmice Hrvatske rukometne reprezentacije.

Više informacija o prodaji ulaznica za EURO 2018. potražite na [www.ina.hr](http://www.ina.hr).

Potpisivanju sponzorskog ugovora nazočili su i proslavljeni reprezentativci Igor Vori i Zlatko Horvat, koji su se družili s novinarima i Ininim kupcima.

**O INA Grupi**

INA Grupa ima vodeću ulogu u naftnom poslovanju u Hrvatskoj te značajnu ulogu u regiji u istraživanju i proizvodnji nafte i plina, preradi nafte te distribuciji nafte i naftnih derivata. INA Grupu čini više ovisnih društava u potpunom ili djelomičnom vlasništvu INA, d.d. Sjedište Grupe nalazi se u Zagrebu, Hrvatska. U području istraživanja i proizvodnje nafte i plina, INA danas posluje, osim u Hrvatskoj, u Angoli i Egiptu. Prerada nafte odvija se u Ininim rafinerijama nafte; RN Rijeka i RN Sisak, dok se regionalna maloprodajna mreža sastoji od 495 benzinskih postaja u Hrvatskoj i u susjednim zemljama.

**PR**

Avenija Većeslava Holjevca 10, Zagreb

Tel: 01 6450 552|Fax: 01 6452 406| @: pr@ina.hr